b'\n_START_ARTICLE_\nPag (mesto)\n_START_SECTION_\nGeografija\n_START_PARAGRAPH_\nMesto Pag le\xc5\xbei na jugovzhodni obali Pa\xc5\xa1kega zaliva, na obmo\xc4\x8dju, kjer morje prehaja v plitek zaliv \xe2\x80\x93 "slano jezero", imenovano Pa\xc5\xa1ke soline. Pag, mesto in pristani\xc5\xa1\xc4\x8de, je upravno in ekonomsko sredi\xc5\xa1\xc4\x8de turisti\xc4\x8dnega otoka Pag._NEWLINE_Pristani\xc5\xa1\xc4\x8de je zavarovano pred vsemi vetrovi, razen pred severozahodnim. Kadar piha mo\xc4\x8dna burja, vdira v pristani\xc5\xa1\xc4\x8de visoka voda. Sedaj je mogo\xc4\x8de pristajati ob nekdanjem trajektnem pristani\xc5\xa1\xc4\x8du, kjer stoji svetilnik (oddaja svetlobni signal: R Bl(29 5s. \xe2\x80\x93 nazivni domet svetilnika je 5 milj), ali pa ob pomolu v ju\xc5\xbenem delu pristani\xc5\xa1\xc4\x8da.\n_START_SECTION_\nNaselja\n_START_PARAGRAPH_\nV sestavu mesta Pag je 11 naselij: Bo\xc5\xa1ana, Dinja\xc5\xa1ka, Gorica, Ko\xc5\xa1ljun, Mi\xc5\xa1kovci, Pag, Smokvica, Stara Vas, \xc5\xa0imuni, Vla\xc5\xa1i\xc4\x87i in Vr\xc4\x8di\xc4\x87i.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost je turizem, prebivalci pa se poleg tega ukvarjajo \xc5\xa1e z vzrejo ovac, vinogradni\xc5\xa1tvom, ribolovom in pridobivanjem soli. Znano je, da so Pa\xc5\xa1ke soline stare toliko kot naselje Pag in so v preteklosti nudile zaposlitev ve\xc4\x8dini prebivalstva. Posebna pa\xc5\xa1ka dejavnost in znamenitost je \xc4\x8dipkarstvo. \xc4\x8cipkarska \xc5\xa1ola je bila ustanovljena leta 1906.\n_START_SECTION_\nZgodovina\n_START_PARAGRAPH_\nAnti\xc4\x8dni Pagus se je nahajal na lokaciji sedaj opu\xc5\xa1\xc4\x8denega Stareg grada okoli 3 km ju\xc5\xbeno od dana\xc5\xa1njega mesta. Leta 1244 je srednjeve\xc5\xa1ko mestece dobilo status svobodnega kraljevskega mesta._NEWLINE_Mesto v dana\xc5\xa1nji podobi se je pri\xc4\x8delo razvijati v 15. stoletju in je na\xc4\x8drtno delo slovitega gradbenika in kiparja  Jurija Dalmatinca._NEWLINE_\xc5\xbdupnijska cerkev, katere gradnjo so pri\xc4\x8deli leta 1443, je triladijska bazilika, v kateri se prepletajo gradbeni slogi gotike in_NEWLINE_renesanse._NEWLINE_Najve\xc4\x8d hi\xc5\xa1 v mestu je bilo zgrajenih v 16. in 17. stoletju. Iz tega obdobja sta tudi benediktinska Cerkev sv. Margarete in Cerkev sv. Jurija.'